b'\n_START_ARTICLE_\nNew York\n_START_SECTION_\nTurisme\n_START_PARAGRAPH_\n40 millioner turister bes\xc3\xb8ker New York hvert \xc3\xa5r. Blant de viktigste attraksjonene er Empire State Building, Ellis Island, Frihetsgudinnen, Times Square og museer som blant annet Metropolitan Museum of Art. Andre viktige \xc3\xa5rsaker til det h\xc3\xb8ye antallet bes\xc3\xb8kende er teaterstr\xc3\xb8ket Broadway og shoppingmulighetene langs Fifth Avenue._NEWLINE_New York har ogs\xc3\xa5 flere popul\xc3\xa6re friomr\xc3\xa5der, der Central Park er det mest kjente. Flushing Meadows Park i Queens er en annen stor park, og var stedet der verdensutstillingene i 1939 og 1954 ble avholdt._NEWLINE_Byens mange kulturer trekker ogs\xc3\xa5 turister. Kulinarisk sett har New York v\xc3\xa6rt kjent for j\xc3\xb8diske og italienske matretter som bagels, ostekaker og pizza har blitt symboler p\xc3\xa5 byen. En av de mest popul\xc3\xa6re ostekakevariantene i USA kommer opprinnelig fra New York, og heter New York Cheesecake. New Yorks kontinuerlige innvandring gj\xc3\xb8r at matbildet stadig er i endring, og de senere \xc3\xa5rene er matretter med opprinnelse i Midt\xc3\xb8sten (som falafel og kebab) blitt sv\xc3\xa6rt popul\xc3\xa6re.'